Világméretű összefogás részese lett a Debreceni Egyetem

Egyetlen magyar intézményként az Egy övezet – egy út kezdeményezés partneregyetemi hálózata, a University Network For Research Collaboration tagja lett a Debreceni Egyetem. A fenntartható fejlődés globális előmozdítását célzó, világszerte immár 11 ország 15 intézményét tömörítő hálózat idei elnöki fórumát és konferenciáját Chongqing-ban tartották, a tagságot igazoló plakettet ott vette át Pető Károly rektorhelyettes.

A University Network For Research Collaboration: A Belt and Road Science and Technology Initiative (IUNRC) 2023-ban jött létre a Chongquing University kezdeményezésére világszerte 12 alapító taggal, a tudományos tudástranszfer, a technológiai innovációk, valamint egyetemek közötti kutatási együttműködések elősegítése céljával.

A többek között kínai, dél-afrikai, malajziai, fehérorosz és montenegrói egyetemeket tömörítő hálózat az elmúlt egy év alatt már jelentős előrelépést ért el kutatási együttműködéseiben, a fenntartható fejlődést célzó kilenc tudományterületen: Big Data, fenntartható városok, ipar-innováció-infrastruktúra, tiszta víz és közegészségügy, fenntartható és smart mezőgazdaság, klímaváltozás-bolygóvédelem, megújuló és zöld energia, felelős termelés és fogyasztás, valamint digitális átalakulás és oktatás terén.

A partnerintézmények vezetői október 8-án Chongqing-ban tartották idei konferenciájukat, ahol közösen tárták fel az egyetemek tapasztalatait a globális kihívások kezelésében, a fenntartható fejlődés és a technológiai innovációk elősegítésében.

Az eseményen a hálózat három új tagintézmény felvételét hagyta jóvá: a Debreceni Egyetem mellett a Northwestern Polytechnical University és a University of Yangon csatlakozásával 15 tagúvá vált a IUNRC. A Debreceni Egyetemet a fórumon Pető Károly általános rektorhelyettes, valamint Kiszil Okszána koordinációs és stratégiai igazgató képviselte, a tagságot igazoló plakettet Pető Károly vette át.

A 12 alapító egyetem vezetői beszámoltak a rendezvényen a közösen létrehozott nemzetközi kutatócsoportok eddigi tevékenységéről, amihez a kínai államtól tíz ezer dollárig terjedő támogatásokat kaptak az elmúlt egy évben. A most induló, második kutatási évben már az új tagok is bekapcsolódhatnak az együttműködésekbe.

Sajtókapcsolat:

* Debreceni Egyetem Rektori Hivatal Sajtóiroda
* +36 52 512 000 / 23251
* sajtoiroda@unideb.hu

Eredeti tartalom: Debreceni Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/15895/vilagmeretu-osszefogas-reszese-lett-a-debreceni-egyetem/